   ڪراچي (شوبز نيوز) اداڪارا حمائما ملڪ گلوڪارا مومنا مستحسن تي تنقيد ڪندي کيس ”پرچي“ قرار ڏئي ڇڏيو. لڪس اسٽائل ايوارڊز جي تقريب دوران مومنا مستحسن کي ٿڌي پرفارمنس ڏيڻ تي سوشل ميڊيا تي سخت تنقيد جو نشانو بڻايو ويو، سوشل ميڊيا تي واهپيدارن سان گڏ حمائما ملڪ به مومنا مستحسن جي پرفارمنس کي سخت تنقيد جو نشانو بڻايو آهي. مومنا مستحسن پنهنجي انسٽاگرام اڪائونٽ تي پنهنجي گيت جو مختصر حصو شيئر ڪيو هو، جنهن تي حمائما ملڪ تبصرو ڪندي لکيو ته مومنا جي ان وڏي پرفارمنس کي ايڊجسٽ ڪرڻ لاءِ آخري منٽ تي ٻن گلوڪارن جي پرفارمنس کي هٽايو ويو، اهو هتان جو پرچي سسٽم آهي. حمائما وڌيڪ لکيو ته جيڪڏهن قنديل بلوچ جيئري هجي ها ته اها مومنا کان وڌيڪ بهتر انداز ۾ ڊانس ۽ پرفارم ڪري ها، ان کان پوءِ حمائما ملڪ پنهنجا ڪمينٽ ڊيليٽ ڪري ڇڏيا پر سندس ڪمينٽ سوشل ميڊيا تي وائرل ٿي ويا.